
Miből lesz a cserebogár, az informatikatanár?

A Debreceni Egyetemre 2011 augusztusában beiratkozott elsőéves egyetemi hallgatók alapvető informatikai ismereteit tesztelő felmérés részeredményeit alapul véve a hallgatók beviteli eszközökhöz kötött nyelvhasználati szokásait vizsgáltuk. Arra kerestük a választ, hogy a „digital-born” nemzedék tagjai mennyire ismerik második anyanyelvük, a számítógép, az informatika nyelvét, képesek-e a helyes terminus használatára. A felmérés eredményei azt mutatják, hogy az alapvető beviteli egységekhez, az egérhez és a billentyűzethez, kapcsolódó terminológiával sincsenek tisztában a hallgatók.
Az eredmények ismeretében mindenképpen indokolt keresni azokat az okokat, amelyek a hallgatók ilyen szintű nem-tudásához vezetnek. Továbbá mindenképpen kiemelt fontosságú volt az oktatási segédanyagok minőségének felmérése. Kutatásaink korábbi fázisában az informatika tankönyvek beviteli eszközökhöz kapcsolódó terminológia-használatát és következetességét vizsgáltuk.
A megvizsgált tankönyvek egyrészt azt mutatják, hogy az adott témában nincs egységes terminológiája a szakmának, másrészt pedig azt, hogy a könyvek számtalan ellentmondást tartalmaznak. Ezen kettősség következtében a tankönyvek hibás tartalmakat közvetítenek, amelyek magyarázhatják mind a tanári, mind a tanulói hiányosságokat, az egyetemisták informatikai ismereteinek rendkívül alacsony színvonalát.
A hallgatói eredménytelenségnek, a fentebb ismertetett okokon túl, számos más magyarázata is lehet. Az előadásomban az alábbi hipotézist szeretném igazolni, vagy cáfolni.

Az informatikatanárok nem rendelkeznek kellő szaktudással, motivációval.

Az informatikatanárok többsége nem tartja fontosnak a helyes terminológia kialakítását, már az informatika oktatás kezdeti szakaszában sem fordítanak kellő figyelmet a helyes fogalomhasználatra, illetve az tanórák nagy részét a diákok szabadfoglalkozással töltik. Így a kutatás jelenlegi szakaszában a tanárok motiváltságát, alkalmazott módszereit igyekeztem felmérni egy kérdőív segítségével.
2012 őszén a Debreceni Egyetem nem csak a hallgatók ismereteit mérte fel, hanem az ország informatikatanáraiét is, mely tesztlap nagy százalékban megegyezett a diákokéval. Ennek vizsgálata, összevetése a hallgatói felméréssel, az egér és billentyűzet tükrében nagyban befolyásolhatja a kérdőív eredményeit. Így kiderülhet fény arra, hogy miből lesz a cserebogár, az informatikatanár.
 



